送孫公素機宜書記赴太原劉龍圖之辟
作者：强至
朝代：宋

paragraphs: 夕樓清嘯却妖氛，越石并州晉史云。
威望裔孫行破敵，美名才子去從軍。
關榆礙馬陰初合，塞草迎人綠自薰。
幕下清吟消日月，樽前壯略起風雲。
尋常喜論兵民策，尺寸羞銘將吏勳。
頃歲金門同獻賦，平時玉帳暫論文。
早傳尺素頻來魏，莫待飛鴻晚過汾。
誰問何官一書記，十年閫制自當分。